วัน แบงค็อก

**วัน แบงค็อก** () เป็นโครงการพัฒนาพื้นที่เชิงพาณิชยกรรมแบบผสมใจกลางกรุงเทพมหานคร บนที่ดินขนาดใหญ่จำนวน 108 ไร่ของสำนักงานพระคลังข้างที่ บริเวณหัวมุมด้านตะวันออกเฉียงเหนือของแยกวิทยุ จุดตัดระหว่างถนนวิทยุและถนนพระรามที่ 4 ติดกับสวนลุมพินีทางด้านตะวันออกเฉียงใต้ ในพื้นที่แขวงลุมพินี เขตปทุมวัน โครงการประกอบด้วยศูนย์การค้า 3 แห่ง อาคารสำนักงาน 5 แห่ง, โรงแรม 5 แห่ง, อาคารชุดเพื่อการพักอาศัย 3 แห่ง, ศูนย์ประชุม, พิพิธภัณฑ์ และสวนสาธารณะ พัฒนาและบริหารโดยบริษัท วัน แบงค็อก จำกัด กิจการร่วมทุนระหว่างทีซีซี แอสเซ็ทส์ และเฟรเซอร์ส พร็อพเพอร์ตี้ ลิมิเต็ด จากประเทศสิงคโปร์ เป็นส่วนหนึ่งของโครงการพัฒนาย่านพระรามที่ 4 ของกลุ่มทีซีซี

ภายหลังจากชนะการประมูลที่ดินผืนนี้จากสำนักงานทรัพย์สินส่วนพระมหากษัตริย์ (ชื่อในขณะนั้น) ผู้พัฒนาโครงการจากกลุ่มทีซีซีได้ทำสัญญาเช่าที่ดินเมื่อวันที่ 21 สิงหาคม พ.ศ. 2557 จากนั้นได้นำพื้นที่ดังกล่าวมาใช้เป็นลานกิจกรรมขนาดใหญ่ชั่วคราว ในชื่อ **ลุมพินีสแควร์** ในช่วงปี พ.ศ. 2558–2559 ก่อนเปิดตัวโครงการเมื่อวันที่ 3 เมษายน พ.ศ. 2560 และเริ่มการก่อสร้างเมื่อวันที่ 8 มีนาคม พ.ศ. 2561 ต่อมาจึงเริ่มเปิดอย่างไม่เป็นทางการในบางส่วนของระยะแรกเมื่อวันที่ 18 มีนาคม พ.ศ. 2567 และมีพิธีเปิดโครงการระยะแรกเมื่อวันที่ 25 ตุลาคม พ.ศ. 2567 โดยมีกำหนดแล้วเสร็จสมบูรณ์เกือบทั้งโครงการในปี พ.ศ. 2570 ยกเว้นอาคาร วัน แบงค็อก ทาวเวอร์ ซึ่งเป็นอาคารที่สูงที่สุดของโครงการ ที่คาดว่าจะเริ่มก่อสร้างได้หลังจากบังคับใช้ผังเมืองรวมกรุงเทพมหานครฉบับใหม่ในปีดังกล่าว และคาดว่าจะเปิดให้บริการได้ในปี พ.ศ. 2574

## ประวัติ
### ความเป็นมาและการประมูลพื้นที่
พื้นที่โครงการวัน แบงค็อก เป็นส่วนหนึ่งของที่ดินบริเวณทุ่งศาลาแดง ซึ่งเป็นที่ดินส่วนพระองค์ของพระบาทสมเด็จพระมงกุฎเกล้าเจ้าอยู่หัว ดังนั้นจึงอยู่ภายใต้กรรมสิทธิ์ของสำนักงานทรัพย์สินส่วนพระมหากษัตริย์ ซึ่งต่อมาคือสำนักงานทรัพย์สินพระมหากษัตริย์ และปัจจุบันคือสำนักงานพระคลังข้างที่ และเดิมนั้นเป็นที่ตั้งของสถานีวิทยุศาลาแดง, โรงเรียนเตรียมทหาร, สนามมวยเวทีลุมพินี และสวนลุมไนท์บาซาร์ โดยมีการจัดประมูลพื้นที่บริเวณนี้ทั้งสิ้น 2 ครั้ง ดังนี้ 

#### การประมูลครั้งที่ 1
สำนักงานทรัพย์สินส่วนพระมหากษัตริย์ (ชื่อในขณะนั้น) จัดการประมูลพื้นที่บริเวณนี้เป็นครั้งแรกเมื่อปี พ.ศ. 2547 โดยเปิดให้บริษัทเอกชนเสนอแผนการพัฒนาโครงการ ซึ่งมีผู้ผ่านการคัดเลือกทั้งหมด 8 ราย อาทิ บริษัท เซ็นทรัลพัฒนา จำกัด (มหาชน), บริษัท แสนสิริ จำกัด (มหาชน) และ กลุ่มทีซีซี เป็นต้น โดยในครั้งแรกนี้ เซ็นทรัลพัฒนาเป็นผู้ชนะการประมูล

อย่างไรก็ตาม เซ็นทรัลพัฒนาไม่สามารถเข้าไปพัฒนาพื้นที่ได้ทันที เนื่องจากติดปัญหาการย้ายออกจากพื้นที่ของ บริษัท พี.คอน. ดีเวลลอปเม้นท์ (ไทย) จำกัด ซึ่งเป็นผู้พัฒนาโครงการสวนลุมไนท์บาซาร์ จนต้องมีการฟ้องร้อง และศาลมีคำสั่งให้ พี.คอน. พร้อมทั้งร้านค้าภายในสวนลุมไนท์บาซาร์ออกจากพื้นที่ทั้งหมดและคืนพื้นที่ให้ผู้ชนะการประมูลโดยเร็ว

อย่างไรก็ตาม หลังจากระยะเวลาผ่านมา 8 ปี เซ็นทรัลพัฒนาก็ยังคงไม่สามารถเข้าไปพัฒนาพื้นที่ประมูลโครงการนี้ได้ เนื่องจากนอกจากปัญหาเดิมที่ร้านค้าคืนพื้นที่ไม่สมบูรณ์แล้ว ยังมีอุปสรรคเพิ่มคือพื้นที่ดังกล่าวถูกควบคุมความสูงของสิ่งก่อสร้างโดยข้อบัญญัติของกรุงเทพมหานคร (กทม.) เรื่อง กำหนดบริเวณห้ามก่อสร้าง ดัดแปลง ใช้ หรือเปลี่ยนการใช้อาคารบางชนิดหรือบางประเภทในสวนเบญจกิติและพื้นที่โดยรอบ ซึ่งออกเมื่อปี พ.ศ. 2547 เนื่องจากพื้นที่ประมูลโครงการนี้อยู่ในพื้นที่บริเวณที่ 4 ที่ถูกจำกัดความสูงไว้ที่ 45 เมตร ทำให้เอกชนที่เข้าประมูลไม่สามารถพัฒนาโครงการได้เต็มที่ ทั้ง ๆ ที่ต้องใช้เงินลงทุนจำนวนมาก เนื่องจากเป็นที่ดินในย่านใจกลางเมืองซึ่งมีมูลค่าสูง ทั้งสองฝ่ายจึงยกเลิกสัญญาซึ่งกันและกัน ดังนั้น สำนักงานทรัพย์สินส่วนพระมหากษัตริย์จึงนำที่ดินดังกล่าวออกมาประมูลใหม่

#### การประมูลครั้งที่ 2
การประมูลครั้งที่สองนี้ สำนักงานทรัพย์สินส่วนพระมหากษัตริย์ได้มอบหมายให้บริษัท ทุนลดาวัลย์ จำกัด ซึ่งเป็นบริษัทย่อย จัดการประมูลขึ้นในปี พ.ศ. 2556 โดยกำหนดขอบเขตของโครงการเป็นโครงการพัฒนาพื้นที่เชิงพาณิชยกรรมแบบผสม ประกอบด้วย อาคารที่อยู่อาศัย โรงแรม ศูนย์การค้า อาคารสำนักงาน ศูนย์การศึกษา และศูนย์วัฒนธรรม ในรอบนี้มีผู้ผ่านเข้ารอบ 18 ทีม ก่อนจะมีผู้ผ่านการพิจารณา 4 บริษัท ได้แก่ บริษัท ยูนิเวนเจอร์ จำกัด (มหาชน) ในเครือกลุ่มทีซีซี, เซ็นทรัลพัฒนา ผู้ชนะการประมูลเดิม, บริษัท สหพัฒนาอินเตอร์โฮลดิ้ง จำกัด (มหาชน) (เจ้าของบริษัท สหพัฒนพิบูล จำกัด (มหาชน)) และกลุ่มบริษัท ไมเนอร์ อินเตอร์เนชั่นแนล จำกัด (มหาชน)

อย่างไรก็ตาม การประกาศรายชื่อผู้ชนะการประมูลล่าช้ากว่ากำหนด เนื่องจากติดข้อบัญญัติจำกัดความสูงของ กทม. ที่ยังคงมีผลอยู่ อย่างไรก็ตาม กทม. เล็งเห็นข้อจำกัดดังกล่าว จึงแก้ไขข้อบัญญัติในปี พ.ศ. 2557 โดยปลดล็อกความสูงในพื้นที่โดยรอบส่วนใหญ่ ยกเว้นพื้นที่ที่ตั้งของสวนเบญจกิติ ศูนย์การประชุมแห่งชาติสิริกิติ์ และโรงงานยาสูบเดิม ที่ยังคงจำกัดความสูงไว้ไม่เกิน 23 เมตรเช่นเดิมเพื่อรองรับการพัฒนาสวนป่าเบญจกิติ ทำให้พื้นที่ประมูลโครงการไม่ถูกจำกัดความสูงอีก โดยสภากรุงเทพมหานครอนุมัติร่างแก้ไขข้อบัญญัติเมื่อวันที่ 20 สิงหาคม หม่อมราชวงศ์สุขุมพันธุ์ บริพัตร ผู้ว่าราชการกรุงเทพมหานครในขณะนั้น จึงตราข้อบัญญัติขึ้นเมื่อวันที่ 11 กันยายน ประกาศใช้ในราชกิจจานุเบกษาเมื่อวันที่ 24 กันยายน และมีผลบังคับใช้เมื่อวันที่ 25 กันยายน

ผู้ที่ถือเป็นตัวเต็งของการประมูลครั้งที่สอง คือกลุ่มเซ็นทรัลพัฒนา เนื่องจากเป็นผู้ชนะการประมูลในครั้งที่ผ่านมา แต่ในที่สุด ผู้ชนะการประมูล ได้แก่ 2 บริษัทในเครือกลุ่มทีซีซี ของเจริญ สิริวัฒนภักดี ประกอบด้วย บริษัท ยูนิเวนเจอร์ จำกัด (มหาชน) (ถือหุ้นทางอ้อมโดยฐาปน และปณต สิริวัฒนภักดี ผ่านบริษัท อเดลฟอส จำกัด) และบริษัท ทีซีซี แอสเซ็ทส์ (ประเทศไทย) จำกัด (ถือหุ้นทางอ้อมโดยเจริญและคุณหญิงวรรณา สิริวัฒนภักดี) โดยจำกัดระยะเวลาเช่าไว้ที่ 30 ปี พร้อมตัวเลือกขยายสัญญาอีก 30 ปี โดยสำนักงานทรัพย์สินส่วนพระมหากษัตริย์ได้จัดพิธีลงนามสัญญาเช่าที่ดินผืนดังกล่าวกับกลุ่มทีซีซีเมื่อวันที่ 21 สิงหาคม พ.ศ. 2557 หรือหนึ่งวันหลังจากสภากรุงเทพมหานครอนุมัติร่างแก้ไขข้อบัญญัติปลดล็อกความสูงในพื้นที่โดยรอบสวนเบญจกิติข้างต้น

ในเบื้องต้น ยูนิเวนเจอร์ระบุว่าจะพัฒนาโครงการตามที่ตนถนัดคืออาคารสำนักงาน ส่วนพื้นที่ส่วนอื่น ๆ ยูนิเวนเจอร์จะเชิญชวนบริษัทภายนอกหลาย ๆ แห่งมาร่วมพัฒนาตามความถนัดของแต่ละบริษัท ซึ่งหนึ่งในนั้นรวมถึงเซ็นทรัลพัฒนาที่เป็นผู้ชนะการประมูลรอบก่อนหน้า ที่ได้รับคำเชิญให้เข้าร่วมพัฒนาพื้นที่ส่วนศูนย์การค้าอีกด้วย แต่เซ็นทรัลพัฒนาไม่ได้ตอบรับคำเชิญดังกล่าว และหันไปร่วมมือกับเครือดุสิตธานี เพื่อพัฒนาโครงการดุสิต เซ็นทรัล พาร์ค บริเวณแยกศาลาแดง บนพื้นที่เดิมของโรงแรมดุสิตธานีที่อยู่ใกล้เคียงแทน 

### ลุมพินีสแควร์
ในช่วงปี พ.ศ. 2558–2559 ระหว่างการออกแบบแผนแม่บทของโครงการพัฒนาพื้นที่เชิงพาณิชยกรรมแบบผสมข้างต้น กลุ่มทีซีซีได้มอบหมายให้บริษัท ทีซีซี แลนด์ ดีเวลลอปเม้นท์ จำกัด (ชื่อปัจจุบัน: บริษัท อาคเนย์ แมเนจเม้นท์ จำกัด และ บริษัท มงคลสิริ จำกัด ตามลำดับ) นำพื้นที่ที่จะพัฒนาโครงการมาจัดเป็นลานกิจกรรมขนาดใหญ่ชั่วคราว ในชื่อ **ลุมพินีสแควร์** () โดยมีการจัดกิจกรรมต่าง ๆ ซึ่งส่วนใหญ่จัดโดยบริษัทในกลุ่มไทยเบฟเวอเรจ เช่น มหกรรมจับใจ กระตุ้นจับจ่าย, ช้างคาร์นิวัล: นีออน เดอะไนท์, ช้าง มิวสิค คอนเนคชั่น ร็อคเฟรช เป็นต้น และยังมีกิจกรรมกึ่งถาวรในลุมพินีสแควร์อีก 2 งาน ดังนี้

* นีออน เฟสต์ บีเคเค : กินดื่มเที่ยว ที่เดียวครบ — เทศกาลกึ่งถาวรในรูปแบบตลาดกลางคืน จัดระหว่างวันที่ 11 กุมภาพันธ์ – 31 กรกฎาคม พ.ศ. 2559 เวลา 17:00–24:00 น.
* ช้าง คาร์นิวัล พรีเซ้นท์ส โกลบอล คาร์นิวัล 2016 — สวนสนุกเคลื่อนที่ขนาดใหญ่ จัดโดยบริษัท บีอีซี-เทโร เอ็นเตอร์เทนเม้นท์ จำกัด (มหาชน) ในขณะนั้น ร่วมกับบริษัท เฟรชจ เอ็นเตอร์เทนเมนท์ (ประเทศไทย) จำกัด) โดยเครื่องเล่นมีทั้งหมดมากกว่า 20 ชิ้น นำเข้าจากทวีปยุโรปทั้งหมด รวมถึงเฟรชจ ยูโร สตาร์ ที่นำเข้ามาในประเทศไทยเป็นครั้งแรก เปิดให้บริการระหว่างวันที่ 5 เมษายน – 2 ตุลาคม พ.ศ. 2559 เวลา 16:00–23:00 น.

นอกจากนี้ พื้นที่ดังกล่าวยังมีแผนจัดงานแคท เอ็กซ์โป โดย แคท เรดิโอ ในวันที่ 5–6 พฤศจิกายน พ.ศ. 2559 แต่ต่อมาหลังการสวรรคตของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ผู้จัดได้เลื่อนไปจัดงานในวันที่ 4–5 กุมภาพันธ์ พ.ศ. 2560 และย้ายสถานที่จัดเป็นสวนสนุกวันเดอร์เวิลด์ รามอินทราแทน

### การออกแบบและเปิดตัวโครงการ
กลุ่มทีซีซีจัดงานแถลงข่าวเปิดตัวโครงการวัน แบงค็อก ต่อสาธารณชนครั้งแรกเมื่อวันที่ 3 เมษายน พ.ศ. 2560 ณ โรงแรมดิ โอกุระ เพรสทีจ โดยมีเจริญ สิริวัฒนภักดี และคุณหญิงวรรณา สิริวัฒนภักดี ร่วมแถลงข่าว ทั้งนี้ มีการเปลี่ยนแปลงผู้พัฒนาโครงการร่วมของทีซีซี แอสเซ็ทส์ (ประเทศไทย) จาก บมจ.ยูนิเวนเจอร์ เป็นบริษัท เฟรเซอร์ส พร็อพเพอร์ตี้ โฮลดิ้งส์ (ประเทศไทย) จำกัด ซึ่งเป็นบริษัทย่อยทางตรงของเฟรเซอร์ส พร็อพเพอร์ตี้ ลิมิเต็ด จากประเทศสิงคโปร์ ส่วนยูนิเวนเจอร์จะหันไปบริหารโครงการแทน

โครงการได้รับการออกแบบแผนแม่บทโดย สกิดมอร์, โอวิงส์ และเมอร์ริล ผู้ออกแบบตึกบุรจญ์เคาะลีฟะฮ์ซึ่งเป็นตึกที่สูงที่สุดในโลก ร่วมกับผู้ออกแบบในประเทศไทยคือ บริษัท สถาปนิก 49 จำกัด และบริษัท แปลน แอสโซซิเอทส์ จำกัด โดยมีรูปแบบเป็นการสร้างเมืองจากชีวิตประจำวันของมนุษย์ และผสมผสานกับความยั่งยืนของสิ่งแวดล้อม เป็นการต่อยอดจากโครงการ วัน เซ็นทรัล พาร์ค ในซิดนีย์ ประเทศออสเตรเลีย ที่เฟรเซอร์ส พร็อพเพอร์ตี้ พัฒนาร่วมกับเซกิซุย เฮาส์ ของประเทศญี่ปุ่น ซึ่งเป็นโครงการแรกที่เฟรเซอร์สพัฒนาด้วยรูปแบบการสร้างเมือง และใช้เงินลงทุนจำนวน 120,000 ล้านบาท ทำให้เคยเป็นโครงการอสังหาริมทรัพย์ที่ใช้จำนวนเงินลงทุนสูงที่สุดในวงการอสังหาริมทรัพย์ไทย ณ วันที่เปิดตัวโครงการ (แทนที่ไอคอนสยาม) ก่อนสถิติจะถูกทำลายลงโดยโครงการเดอะ ฟอเรสเทียส์ (ที่จะเปิดให้บริการทั้งโครงการในเดือนกรกฎาคม พ.ศ. 2568)

ทั้งนี้ สัดส่วนการถือหุ้นในบริษัททั้งหมดที่บริหารโครงการ วัน แบงค็อก มีดังนี้
* บริษัท วัน แบงค็อก โฮลดิ้งส์ จำกัด ถือหุ้นโดย ทีซีซี แอสเซ็ทส์ (ประเทศไทย) และ เฟรเซอร์ส พร็อพเพอร์ตี้ โฮลดิ้งส์ (ประเทศไทย) ในสัดส่วน 80.1% : 19.9%
* บริษัท วัน แบงค็อก เวนเจอร์ จำกัด เป็นบริษัทย่อยของ วัน แบงค็อก โฮลดิ้งส์ ถือหุ้นโดย วัน แบงค็อก โฮลดิ้งส์ และ เฟรเซอร์ส พร็อพเพอร์ตี้ โฮลดิ้งส์ (ประเทศไทย) ในสัดส่วน 80.1% : 19.9%
* บริษัท วัน แบงค็อก จำกัด (ชื่อเดิม: บริษัท เกษมทรัพย์วัฒน จำกัด) เป็นบริษัทร่วมของ วัน แบงค็อก เวนเจอร์ ถือหุ้นโดย ทีซีซี แอสเซ็ทส์ (ประเทศไทย), วัน แบงค็อก เวนเจอร์ และ เฟรเซอร์ส พร็อพเพอร์ตี้ โฮลดิ้งส์ (ประเทศไทย) ในสัดส่วน 51% : 45.5% : 3.5%

### การก่อสร้าง
thumb|พื้นที่ก่อสร้างวัน แบงค็อก ในเดือนธันวาคม พ.ศ. 2563|left
หลังเปิดตัวโครงการ วัน แบงค็อก ได้ยื่นรายงานเพื่อรับการประเมินผลกระทบสิ่งแวดล้อม (EIA) และผ่านการประเมินเมื่อวันที่ 6 มีนาคม พ.ศ. 2561 จึงมีพิธียกเสาเอกเริ่มต้นการก่อสร้างโครงการในอีกสองวันถัดมาคือเมื่อวันที่ 8 มีนาคม พ.ศ. 2561 เวลา 05:19 น. โดยมีจิรายุ อิศรางกูร ณ อยุธยา ผู้อำนวยการทรัพย์สินส่วนพระมหากษัตริย์ในขณะนั้น เป็นประธานในพิธี และมีเจริญกับคุณหญิงวรรณาเข้าร่วมเช่นเดียวกัน ทั้งนี้ ก่อนเริ่มการก่อสร้าง โครงการได้ดำเนินการศึกษาและวิเคราะห์สภาพชั้นดินของกรุงเทพมหานครที่มีลักษณะเป็นชั้นดินอ่อน หรือ Bangkok Clay ซึ่งทำให้สร้างฐานรากได้ยาก รวมถึงปัจจัยเสี่ยงอื่น ๆ เช่น แผ่นดินไหว จึงออกแบบและก่อสร้างโครงสร้างที่มีความแข็งแรงและปลอดภัยตั้งแต่ฐานราก โดยพิจารณามาตรฐานทั้งหมด 2 ส่วน ดังนี้

* ความแข็งแรง — โครงการใช้เสาเข็มขนาดเส้นผ่านศูนย์กลางมากกว่า 1.8 เมตร จำนวน 2,600 ต้น เป็นฐานราก และเป็นโครงการแรกในประเทศไทยที่เจาะเสาเข็มทั้งหมดลงไปในชั้นทรายชั้นที่ 3 ซึ่งอยู่ที่ระดับความลึก 80 เมตร
* เสถียรภาพ — อาคารทั้งหมดในโครงการอยู่บนโครงสร้างชั้นใต้ดินขนาดใหญ่ ซึ่งอยู่บนเสาเข็มข้างต้น ครอบคลุมพื้นที่กว่า 100,000 ตารางเมตร ช่วยให้ฐานรากมีความมั่นคงและมีเสถียรภาพสูงมากขึ้นเมื่อเทียบกับอาคารทั่วไป

#### อุบัติเหตุ
thumb|การก่อสร้างวัน แบงค็อก ในเดือนกันยายน พ.ศ. 2565
เมื่อวันที่ 15 กุมภาพันธ์ พ.ศ. 2565 เวลา 14:00 น. เกิดเหตุโครงสร้างค้ำยันรองรับแบบหล่อคอนกรีตพังถล่มขณะเทคอนกรีต ภายในสถานที่ก่อสร้างโครงการวัน แบงค็อก โดยส่วนที่เกิดเหตุนั้นมีบริษัท อิตาเลียนไทย ดีเวล๊อปเม้นต์ จำกัด (มหาชน) เป็นผู้ดำเนินการก่อสร้าง มีผู้เสียชีวิต 3 ราย และบาดเจ็บ จำนวน 4 ราย ผู้อำนวยการเขตปทุมวันจึงสั่งปิดสถานที่ก่อสร้างห้ามคนงานเข้า-ออก และระงับการก่อสร้างเป็นการชั่วคราว

### การเปิดให้บริการ
วัน แบงค็อก เริ่มเปิดอย่างไม่เป็นทางการเมื่อวันที่ 18 มีนาคม พ.ศ. 2567 ในส่วนอาคารวัน แบงค็อก ทาวเวอร์ 4 และพาเหรดบางส่วน บริเวณทางเชื่อมสถานีลุมพินี ของรถไฟฟ้ามหานคร สายเฉลิมรัชมงคล จากนั้นในเดือนตุลาคมมีการแสดงเลเซอร์ฉายไปยังอาคารต่าง ๆ ภายในโครงการ เพื่อเตรียมความพร้อมก่อนพิธีเปิดโครงการ ในช่วงเวลา 19:00–24:00 น.

วัน แบงค็อก เปิดให้บริการอย่างเป็นทางการเมื่อวันที่ 25 ตุลาคม พ.ศ. 2567 โดยในช่วงเช้ามีพิธีทำบุญเปิดโครงการเมื่อเวลา 9:19 น. ณ โถงอาคารวัน แบงค็อก ทาวเวอร์ 4 โดยมีสมเด็จพระอริยวงศาคตญาณ (อัมพร อมฺพโร) เสด็จมาเป็นองค์ประธาน และในช่วงค่ำ ตั้งแต่เวลา 19:00 น. มีพิธีเปิดโครงการอย่างเป็นทางการ ณ วัน แบงค็อก ฟอรัม และวัน แบงค็อก พาร์ค โดยมีบุคคลสำคัญที่เข้าร่วมในพิธี อาทิ พลเอก ประยุทธ์ จันทร์โอชา องคมนตรีและอดีตนายกรัฐมนตรี ในฐานะผู้แทนสำนักงานทรัพย์สินพระมหากษัตริย์ (ชื่อในขณะนั้น) พร้อมด้วยนราพร จันทร์โอชา ภริยา, มีชัย ฤชุพันธุ์ และวิษณุ เครืองาม อดีตรองนายกรัฐมนตรี, พลเอก ณัฐพล นาคพาณิชย์ รัฐมนตรีช่วยว่าการกระทรวงกลาโหมในขณะนั้น ผู้แทนภูมิธรรม เวชยชัย รองนายกรัฐมนตรีและรัฐมนตรีว่าการกระทรวงกลาโหมในขณะนั้น, พลเอก ประวิตร วงษ์สุวรรณ หัวหน้าพรรคพลังประชารัฐและอดีตรองนายกรัฐมนตรี, สุเมธ ตันติเวชกุล เลขาธิการมูลนิธิชัยพัฒนาและประธานกรรมการของอมรินทร์ คอร์เปอเรชั่นส์, ชัชชาติ สิทธิพันธุ์ ผู้ว่าราชการกรุงเทพมหานคร, พลตำรวจเอก สันต์ ศรุตานนท์ กับพลตำรวจเอก จักรทิพย์ ชัยจินดา อดีตผู้บัญชาการตำรวจแห่งชาติ, กอบกาญจน์ วัฒนวรางกูร ประธานกรรมการธนาคารกสิกรไทยและอดีตรัฐมนตรีว่าการกระทรวงการท่องเที่ยวและกีฬา รวมถึงคณะทูตานุทูตจากประเทศต่าง ๆ และนักธุรกิจ เช่น ผู้บริหารจากเครือเจริญโภคภัณฑ์ 2 คน คือ ธนินท์ เจียรวนนท์ ประธานอาวุโส และ ศุภชัย เจียรวนนท์ ประธานคณะผู้บริหาร, อัยยวัฒน์ ศรีวัฒนประภา ประธานเจ้าหน้าที่บริหารกลุ่มบริษัท คิง เพาเวอร์ และ เฉลิมชัย มหากิจศิริ กรรมการผู้จัดการใหญ่ของโทรีเซนไทย เอเยนต์ซีส์ เป็นต้น พร้อมด้วยศิลปินและดารานักแสดงอีกจำนวนหนึ่ง โดยมีฐาปน สิริวัฒนภักดี ประธานกรรมการบริหารของทีซีซี แอสเซ็ทส์ (ประเทศไทย) รับกุญแจสำคัญจากเจริญ สิริวัฒนภักดี ประธานกลุ่มทีซีซีและประธานในพิธีเปิดที่นั่งด้านล่างเวที ขึ้นไปถือบนเวทีร่วมกับปณต สิริวัฒนภักดี ประธานเจ้าหน้าที่บริหารกลุ่มของเฟรเซอร์ส พร็อพเพอร์ตี้ และร่วมกันทำพิธีไขกุญแจเปิดโครงการ วัน แบงค็อก อย่างเป็นทางการพร้อมกับเจริญ โดยมีสมาชิกครอบครัวสิริวัฒนภักดี และผู้บริหารโครงการที่ร่วมแสดงความยินดี

ในพิธีเปิด มีการแสดงทั้งหมด 2 ชุด ดังนี้

* การแสดงที่วัน แบงค็อก ฟอรัม ก่อนเข้าสู่ช่วงพิธีเปิด เป็นการแสดงบทเพลงประจำโครงการ ชื่อเพลง "The Heart of Bangkok" ประพันธ์โดย อภิสิทธิ์ วงศ์โชติ และ วิชญ์วิสิฐ หิรัญวงษ์กุล บรรเลงโดยวงดุริยางค์ฟีลฮาร์โมนิกแห่งประเทศไทย ขับร้องโดยคณะนักร้องประสานเสียงจากโรงเรียนอัสสัมชัญธนบุรี กำกับการแสดงโดย สุธีศักดิ์ ภักดีเทวา ศิลปินแห่งชาติ สาขาศิลปะการแสดง ประจำปี พ.ศ. 2566
* การแสดงที่วัน แบงค็อก พาร์ค มีชื่อชุดว่า "One Bangkok Celebration" เป็นการผสมผสานศิลปะความเป็นไทยและเทคโนโลยีร่วมสมัยเข้าด้วยกัน จำนวน 4 องก์ สร้างสรรค์โดยออดิทัวร์ ผู้ร่วมสร้างสรรค์การแสดงในพิธีเปิดโอลิมปิกฤดูร้อน 2024 ในประเทศฝรั่งเศส ร่วมแสดงโดยลอเรน ออลเรด, คาลัม สกอตต์ และพีพี - กฤษฏ์ อำนวยเดชกร

ทั้งนี้ พื้นที่ซึ่งเปิดให้บริการในวันดังกล่าว ประกอบด้วย ส่วนค้าปลีกหลัก คือ พาเหรด, เดอะสตอรีส์ และ เดอะ ฟอรัม บางส่วน เช่น โถงคอนเสิร์ต และอุโมงค์ทางลอดเชื่อมด่านลุมพินีของทางพิเศษเฉลิมมหานคร รวมถึงอาคารวัน แบงค็อก ทาวเวอร์ 3, สวนสาธารณะทั้งหมด และถนน วัน แบงค็อก บูเลอวาร์ด ส่วนพื้นที่อื่น ๆ จะทยอยเปิดให้บริการตามลำดับ ยกเว้นอาคารพักอาศัยที่ 3 และวัน แบงค็อก ทาวเวอร์ ซึ่งเป็นอาคารสูงที่สุดของโครงการ จะเริ่มก่อสร้างหลังจากบังคับใช้ผังเมืองรวมกรุงเทพมหานครฉบับใหม่ ซึ่งคาดการณ์ไว้ในปี พ.ศ. 2570 โดยลำดับการเปิดให้บริการส่วนต่าง ๆ ของโครงการ มีดังนี้

## การจัดสรรพื้นที่
วัน แบงค็อก ออกแบบโดยใช้แนวคิด "เมืองกลางใจ" (The Heart of Bangkok) ประกอบด้วย 5 โซนหลัก ได้แก่ รีเทล (ส่วนค้าปลีก, ศูนย์การประชุม), เวิร์คเพลส (สำนักงาน), ฮอสพิทาลิตี (โรงแรม), เรสซิเดนเซส (ที่อยู่อาศัย) และ อาร์ตแอนด์คัลท์เจอร์ (สวนสาธารณะ, ส่วนจัดแสดงศิลปะ) ประกอบด้วยพื้นที่สำคัญ ดังนี้

### วัน แบงค็อก รีเทล


ไฟล์:Parade at One Bangkok-2024-11-23.jpg|อาคารพาเหรด
ไฟล์:The Storeys at One Bangkok-2024-12-3.jpg|อาคารเดอะสตอรีส์
ไฟล์:One Bangkok Forum (2024-10-26) - img 02.jpg|อาคารเดอะ ฟอรัม


**วัน แบงค็อก รีเทล** () เป็นส่วนบริการร้านค้าปลีกบริเวณฐานล่างของอาคารตั้งแต่ชั้น B1 จนถึงชั้นล่างสุดของแต่ละอาคาร พื้นที่รวมกว่า 321,000 ตารางเมตร (พื้นที่เช่ารวม 160,000 ตารางเมตร) พื้นที่ทั้งหมดออกแบบภายใต้แนวคิด "ประสบการณ์ช้อปปิ้งแบบไร้รอยต่อ" (Interconnected Retail Experiences) ที่ทุกอาคารจะมีแนวคิดในการออกแบบและจัดวางร้านค้าแบบของตัวเอง มีดีไซน์เฉพาะตัวแตกต่างกันไป และสามารถเชื่อมถึงกันได้ทั้งหมดด้วยส่วนเชื่อมประสาน (Jointing Point) และสะพานเชื่อมระหว่างอาคาร ก่อให้เกิดเส้นทาง "รีเทลลูป" และ "ฟู้ดลูป" ระยะทางกว่า 3 กิโลเมตร เมื่อทุกอาคารรวมอาคารค้าปลีก 4 ที่เป็นฐานของอาคารวัน แบงค็อก ทาวเวอร์ เปิดใช้งานทั้งหมด รวมถึงมีการติดตั้งจอแอลอีดีโดยแอลจี อีเลคทรอนิคส์ ในพื้นที่รวม 4,000 ตารางเมตร ด้วยมูลค่า 500,000,000 บาท ซึ่งเป็นมูลค่าการติดตั้งจอแอลอีดีที่สูงที่สุดในทวีปเอเชียอีกด้วย โดยวัน แบงค็อก รีเทล ประกอบด้วยพื้นที่ทั้งหมด 4 ส่วน ดังนี้

#### พาเหรด
**พาเหรด** () หรืออาคาร R1 เป็นอาคารค้าปลีกหลักจำนวน 9 ชั้นฝั่งถนนพระรามที่ 4 ทางทิศใต้ของโครงการ โดยทำหน้าที่เป็นฐานอาคารของอาคารประสมที่ประกอบด้วยสำนักงาน *วัน แบงค็อก ทาวเวอร์ ทู* กับโรงแรม *เฟรเซอร์ สวีทส์ กรุงเทพฯ* และอาคารสำนักงาน *วัน แบงค็อก ทาวเวอร์ ทรี* มีพื้นที่อาคารรวม 140,000 ตารางเมตร (พื้นที่เช่า 85,000 ตารางเมตร) ตัวอาคารออกแบบภายใต้แนวคิด "พื้นที่เปิดสำหรับทุกคน" (Open Playground for Everyone) ที่นำเสนอและรวบรวมแนวคิด "ช็อป-เล่น-ทำงาน-กิน" (Shop-Play-Work-Eat) เอาไว้ได้อย่างลงตัว มีจุดเด่นด้วยร้านค้าแบรนด์ดังทั้งในไทยและต่างประเทศ ร้านอาหาร คาเฟ่ และซูเปอร์มาร์เก็ตที่รวบรวมสินค้าจากทั่วทุกมุมโลกไว้ในที่เดียวกัน ประกอบด้วยร้านค้าหลักในกลุ่ม "เมด อิน วัน แบงค็อก" คือ วัน คอนเทนต์ สโตร์, ลิตเติล ไกอา, สารพัดไทย, มิตซูโคชิ เดปาจิกะ และศูนย์อาหารฟู้ดสตรีท รวมถึงผู้เช่าหลักรายอื่น ได้แก่ นิโตริ, มูจิ, เออร์เบิน รีวิโว, เปิ่นไหล และอาริ เอ็กซ์พีเรียนซ์ เซ็นเตอร์ ที่ทั้งห้าเป็นร้านค้าปลีกที่มีพื้นที่ขายใหญ่ที่สุดและเป็นสาขาเรือธงของแต่ละแบรนด์ รวมถึง คิง เพาเวอร์ ซิตี บูทีก แอท วัน แบงค็อก ร้านค้าปลอดอากรรูปแบบใหม่ของกลุ่มคิง เพาวเวอร์สาขาแรกในไทย, เวลฮีลลิ่ง และเอกซ์เทนชัน ศูนย์การแพทย์และร้านโอสถศาลาครบวงจรโดยโรงพยาบาลเมดพาร์ค, ไดโซ และสแตนดาร์ด โปรดักส์ สาขารูปแบบใหม่สาขาแรก, สวนสนุกฮาร์เบอร์แลนด์ และสวนน้ำฮาร์เบอร์ไอส์แลนด์ ซึ่งเป็นทั้งสวนสนุกและสวนน้ำในร่มขนาดใหญ่แห่งแรกในประเทศไทย, และโรงภาพยนตร์วัน อัลทราสกรีนส์ ในเครือเมเจอร์ ซีนีเพล็กซ์ กรุ๊ป จำนวน 6 โรง นอกจากนี้ยังเป็นที่ตั้งของศูนย์บริการนักลงทุนและบุคลากรต่างชาติ (Thailand Investment and Expat Services Center: TIESC) โดยความร่วมมือของ สำนักงานคณะกรรมการส่งเสริมการลงทุน สำนักงานตรวจคนเข้าเมือง และกระทรวงแรงงาน โดยอาคารแห่งนี้เชื่อมต่อกับรถไฟฟ้ามหานคร สายเฉลิมรัชมงคล สถานีลุมพินี ที่ชั้น B1 โดยมีร้านค้ารองรับจำนวนหนึ่ง รวมถึงบิ๊กซีมินิ และร้านยาเพรียวอีกด้วย

#### เดอะ สตอรีส์
**เดอะ สตอรีส์** (, แปลว่า "ชั้น") หรืออาคาร R2 เป็นอาคารค้าปลีกหลังที่สองจำนวน 6 ชั้น ฝั่งถนนวิทยุทางทิศตะวันตกของโครงการ โดยทำหน้าที่เป็นฐานอาคารของอาคารสำนักงาน *วัน แบงค็อก ทาวเวอร์ โฟร์*, อาคารโรงแรม *ปฐมเฮาส์* และอาคารโรงแรม *แอนดาซ วัน แบงค็อก* มีพื้นที่อาคารรวม 64,000 ตารางเมตร (พื้นที่เช่า 35,000 ตารางเมตร) ตัวอาคารออกแบบภายใต้แนวคิด "พื้นที่สร้างตัวตนของคุณ" (Your Own Story Playground) นำเสนอร้านค้าแนวคิดใหม่ที่เป็นเทรนด์โลก ผสมผสานด้วยกลิ่นอายวัฒนธรรมร่วมสมัย และคอนเซปท์สโตร์รูปแบบใหม่ที่นำเสนอที่นี่เป็นที่แรก ทั้งร้านแฟชัน ร้านอาหาร คาเฟ่ แหล่งสังสรรค์ยามกลางคืน และสถานออกกำลังกายรูปแบบใหม่ ประกอบด้วยร้านค้าหลักในกลุ่ม "เมด อิน วัน แบงค็อก" คือ แบงค็อก วันเดอร์ และเทคเฮาส์ บาย ดอทไลฟ์ รวมถึงผู้เช่าหลักที่รายอื่น ได้แก่ จิม ทอมป์สัน ไลฟ์สไตล์ สโตร์ ซึ่งเป็นสาขาแรกที่มีทั้งร้านค้า นิทรรศการ และร้านอาหารในพื้นที่เดียวกัน, คลับ 21, สตาร์บัคส์ รีเสิร์ฟ แฟล็กชิพ สโตร์ ซึ่งเป็นสาขาแรกในไทยที่มีจุดเทเครื่องดื่มเหลือทิ้งเพื่อง่ายต่อการนำแก้วพลาสติกไปรีไซเคิล, เจ็ตส์ แบล็ค ฟิตเนส ซึ่งเป็นเจ็ตส์ฟิตเนสสาขาที่ 50 ของประเทศไทย อีกทั้งเป็นเจ็ตส์ แบล็ค แห่งแรกที่เปิดทำการ 24 ชั่วโมง รวมถึงมีบริการผ้าเช็ดตัวให้บริการสมาชิกเป็นแห่งแรก จากเดิมที่เจ็ตส์ แบล็ค จะมีเวลาทำการตายตัว และไม่มีบริการดังกล่าว, % อะราบิกา, เดอะ แกสโทร ดิสทริก, ปาติเซอเรีย โควา มอนเตนาโปเลโอเน แบงค็อก, คาร์นิวัล กับออน ซึ่งทั้งสองร้านเป็นสาขาแบบดูเพล็กซ์จำนวน 2 ชั้น และมีพื้นที่ขายใหญ่ที่สุดในประเทศไทย นอกจากนี้ยังมีทางเชื่อมกับสถานีลุมพินีอีกหนึ่งจุดที่ชั้น B1 ซึ่งมีร้านค้าพร้อมรองรับอีกจำนวนหนึ่ง รวมถึงเซเว่น อีเลฟเว่นสาขารูปแบบพรีเมียม

#### โพสต์ 1928
**โพสต์ 1928** (; อ่านว่า *โพสต์ ไนน์ทีน ทเวนตี้เอท*) หรืออาคาร R3 เป็นอาคารค้าปลีกหลังที่สามจำนวน 5 ชั้น ฝั่งถนนวิทยุทางทิศเหนือของโครงการ โดยทำหน้าที่เป็นฐานอาคารของอาคารประสมที่ประกอบด้วยโรงแรม *เดอะ ริซ คาร์ลตัน กรุงเทพ* กับที่พักอาศัย *วัน 89 ไวร์เลส*, อาคารที่พักอาศัย *เอททีน เซเวน* และอาคารสำนักงาน *วัน แบงค็อก ทาวเวอร์ ไฟว์* มีพื้นที่อาคารรวม 67,000 ตารางเมตร (พื้นที่เช่า 40,000 ตารางเมตร) ตัวอาคารออกแบบภายใต้แนวคิด "ถนนช็อปปิ้งของกรุงเทพ" (Bangkok Shopping Street) นำเสนอร้านค้าแฟชันระดับเรือธงจากทั่วทุกมุมโลกในรูปแบบสแตนด์อโลน ทั้งร้านสินค้าหรูหรา สินค้าสุขภาพ บริการด้านความงาม สินค้าตกแต่งบ้าน รวมถึงร้านสตรีทแวร์ระดับพรีเมียม โดยอาคารแห่งนี้มีกำหนดเปิดทำการภายในช่วงไตรมาสสุดท้ายของปี พ.ศ. 2569

#### เดอะ ฟอรัม
**เดอะ ฟอรัม** () หรืออาคาร R4 เป็นอาคารค้าปลีกหลังที่ 4 จำนวน 5 ชั้นฝั่งถนนวิทยุทางทิศตะวันออกเฉียงเหนือของโครงการ โดยอาคารแห่งนี้ใช้ฐานอาคารแยกต่างหาก ที่พื้นที่บางส่วนถูกออกแบบเพื่อใช้ร่วมกับอาคาร *วัน แบงค็อก ทาวเวอร์* เพื่อให้กลายเป็นอาคารค้าปลีก 4 โดยสมบูรณ์ ตลอดจนอาคารวันพาวเวอร์ และอาคารห้องชุดหลังที่ 3 อาคารดังกล่าวทำหน้าที่เป็นศูนย์ความบันเทิง และศูนย์ประชุมอเนกประสงค์ พื้นที่ 50,000 ตารางเมตร โดยเป็นที่ตั้งของ *[[วัน แบงค็อก ฟอรัม]]* ศูนย์นิทรรศการ การประชุม และโรงมหรสพ ซึ่งบริหารโดย บริษัท เอ็น.ซี.ซี. แมนเนจเม้นท์ แอนด์ ดิเวลลอปเม้นท์ จำกัด ประกอบด้วยฟอรัมฮอลล์ พื้นที่ 10,000 ตารางเมตร ความจุสูงสุด 6,000 ที่นั่ง กับห้องประชุมย่อยอีก 4 ห้อง รวมถึงร้านค้าหลักในกลุ่ม "เมด อิน วัน แบงค็อก" อีก 2 ร้าน คือ บิ๊กซี บางกอก มาร์เช่ และโรงเบียร์ช้าง แคนวาส

#### เมด อิน วัน แบงค็อก
thumb|200px|บิ๊กซี บางกอก มาร์เช่
**เมด อิน วัน แบงค็อก** () เป็นการนำเสนอพื้นที่ร้านค้าหลักแนวคิดใหม่ที่จะเป็นร้านค้ารูปแบบเฉพาะที่จะมีสาขาแค่ที่ วัน แบงค็อก ที่เดียวจำนวน 9 โซน ประกอบด้วย

* **[[มิตซูโคชิ]] เดปาจิกะ** ซูเปอร์มาร์เก็ตระดับพรีเมียมรูปแบบใหม่ที่นำเอารูปแบบซูเปอร์มาร์เก็ตของอิเซตันเดิมที่เคยเปิดให้บริการที่เซ็นทรัลเวิลด์ มารวมกับแนวคิด *[[เดปาจิกะ]]* เพื่อปรับใช้เป็นครั้งแรกในประเทศไทย นำเสนอผ่านพื้นที่ค้าปลีกหลัก 2 ส่วน ได้แก่ *ซอยมิตซูโคชิ* ที่เป็นการรวมร้านอาหารและคาเฟ่ทั้งในไทยและต่างประเทศไว้ที่เดียวกัน เช่น ยามาซากิ, หวานนรี, โควาดาริ, อาฟเตอร์ ยู รวมถึงพอท มาสเตอร์ ร้านข้าวอบหม้อดินจากสิงคโปร์สาขาแรกในประเทศไทย และ *ฟู้ดฮอลล์* ซูเปอร์มาร์เก็ตระดับพรีเมียมที่รวบรวมสินค้าจากทั่วทุกมุมโลกเพื่อนำเสนอเป็นครั้งแรกในไทย ซูเปอร์มาร์เก็ตดังกล่าวบริหารงานโดย *บริษัท วัน แบงค็อก มิตซูโคชิ จำกัด* ที่เป็นบริษัทร่วมทุนระหว่างโครงการ และ อิเซตัน มิตซูโคชิ โฮลดิงส์ จากประเทศญี่ปุ่น
* **สารพัดไทย** ร้านค้าที่นำเสนอความเป็นไทยร่วมสมัยผ่านสินค้าหลากหลายรายการ รวมถึงยังมีร้าน *ศาลาชา* โดยร้านทีไทม์แอนด์สเปซ ทองหล่อ ที่แตกรูปแบบร้านมาเปิดให้บริการที่สารพัดไทยโดยเฉพาะ
* **ศูนย์อาหารฟู้ดสตรีท** ศูนย์อาหารในกลุ่มไทยเบฟเวอเรจ ที่ได้รับการออกแบบใหม่ภายใต้รูปแบบเฉพาะตัว พร้อมทั้งนำเสนอร้านอาหารคุณภาพระดับมิชลินไกด์ในราคาประหยัด เข้าถึงได้ทุกคน
* **วัน คอนเทนต์ สโตร์** ร้านหนังสือรูปแบบใหม่แห่งแรกในไทย โดย ร้านนายอินทร์ ร่วมกับ ร้านเอเชียบุ๊คส์ นำเสนอประสบการณ์ร้านหนังสือและสินค้าไลฟ์สไตล์รูปแบบใหม่ครั้งแรกในไทย
* **ลิตเติล ไกอา** พื้นที่เรียนรู้รูปแบบใหม่เพื่อเสริมสร้างพัฒนาการของเด็ก ๆ โดยอมรินทร์เบบี้แอนด์คิดส์ ภายใต้เอเอ็มอี อิมเมจิเนทีฟ
* **เทคเฮาส์ บาย ดอทไลฟ์** ร้านสินค้าไอทีไลฟ์สไตล์รูปแบบใหม่ ที่นำเสนอสินค้าไอทีระดับพรีเมียม ตอบรับต่อไลฟ์สไตล์รูปแบบใหม่ของคนกรุงเทพ บริหารงานโดย *[[คอปเปอร์ไวลด์|บริษัท คอปเปอร์ไวลด์ จำกัด (มหาชน)]]*
* **แบงค็อกวันเดอร์ แอท วัน แบงค็อก** แหล่งรวมร้านสังสรรค์แห่งใหม่ท่ามกลางพื้นที่สีเขียวกลางกรุงเทพ รวมร้านอาหารระดับไฟน์ไดนิ่งในตอนกลางวัน และเปลี่ยนเป็นร้านแฮงก์เอาท์ในยามค่ำคืน
* **ช้าง แคนวาส** โรงเบียร์ต้มสดแห่งแรกใจกลางกรุงเทพมหานครโดยเบียร์ช้าง ความจุ 500 ที่นั่ง ให้บริการทั้งร้านอาหาร และเครื่องดื่มนานาชนิด ภายใต้บรรยากาศเฉพาะตัวที่ถูกออกแบบอย่างพิถีพิถัน
* **บิ๊กซี แบงค็อก มาร์เช่** ซูเปอร์มาร์เก็ตระดับพรีเมียมอีกแห่งโดยบิ๊กซีรีเทล โดยถือเป็นสาขาในโมเดลฟู้ดเพลสที่มีพื้นที่สาขาใหญ่ที่สุดในประเทศไทย อีกทั้งยังมี วีอาร์เฟรช มาร์เก็ต รูปแบบใหม่พร้อมจุดทำอาหารสดในสาขา และห้องเครื่องดื่มจากทั่วทุกมุมโลกที่มีขนาดใหญ่ที่สุดในบิ๊กซีทุกสาขา

### วัน แบงค็อก เวิร์กเพลส


ไฟล์:One Bangkok Tower 3.jpg|อาคารวัน แบงค็อก ทาวเวอร์ 3
ไฟล์:One Bangkok Tower 4.jpg|อาคารวัน แบงค็อก ทาวเวอร์ 4
ไฟล์:One Bangkok Tower 5 (2024-10-26) - img 01.jpg|อาคารวัน แบงค็อก ทาวเวอร์ 5



**วัน แบงค็อก เวิร์กเพลส** () เป็นพื้นที่อาคารสำนักงานระดับพรีเมียมจำนวน 5 อาคาร โดยใช้ชื่อว่า **วัน แบงค็อก ทาวเวอร์** ทั้งหมด และมีหมายเลขต่อท้ายในอาคารที่ 2 ถึง 5 เวียนตามเข็มนาฬิกา แบ่งเป็นอาคารสำนักงานล้วนจำนวน 3 อาคาร คือ 
* อาคาร **วัน แบงค็อก ทาวเวอร์ ทรี** () หรืออาคาร O1B ตั้งอยู่บนอาคารศูนย์การค้าพาเหรด ความสูง 50 ชั้น 243 เมตร พื้นที่รวม 98,500 ตารางเมตร ออกแบบโดยใช้เลข "3" เป็นแบบบริเวณยอดอาคาร รวมถึงมีพื้นที่บางส่วนที่สามารถรับทิวทัศน์แม่น้ำเจ้าพระยาได้ในรูปแบบภาพปริทัศน์
* อาคาร **วัน แบงค็อก ทาวเวอร์ โฟร์** () หรืออาคาร O2 ตั้งอยู่บนอาคารศูนย์การค้าเดอะ สตอรีส์ ความสูง 51 ชั้น 243 เมตร พื้นที่รวม 96,302 ตารางเมตร ออกแบบโดยใช้สถาปัตยกรรมแบบไทยร่วมสมัย รวมกับการใช้ตัวเลข "4" เป็นแบบบริเวณระเบียงมุมด้านข้างอาคาร รวมถึงมีลานจอดเฮลิคอปเตอร์และจุดชมทัศนียภาพบริเวณยอดอาคารด้วย อาคารดังกล่าวเป็นอาคารเดียวที่เป็นการร่วมทุนระหว่างโครงการ และ อิเซตัน มิตสึโคชิ โฮลดิงส์ จากประเทศญี่ปุ่น
* อาคาร **วัน แบงค็อก ทาวเวอร์ ไฟฟ์** () หรืออาคาร O3 ตั้งอยู่บนอาคารศูนย์การค้าโพสต์ 1928 ความสูง 36 ชั้น 167 เมตร พื้นที่รวม 100,534 ตารางเมตร และมีพื้นที่ต่อชั้นมากที่สุดในกลุ่มอาคารสำนักงาน ออกแบบโดยใช้สัญญาณโทรเลขเป็นแบบอาคาร เนื่องจากตั้งอยู่ใกล้เคียงกับพื้นที่สถานีวิทยุศาลาแดงในอดีต

นอกจากนี้ยังมีอาคารแบบประสมอีกจำนวน 2 อาคาร คือ

* อาคาร **วัน แบงค็อก ทาวเวอร์** () หรืออาคาร O4/H4 ตั้งอยู่บริเวณพื้นที่อาคารค้าปลีก 4 ทางทิศตะวันออกของโครงการ มีความสูง 92 ชั้น 437.03 เมตร ซึ่งจะทำให้เป็นอาคารที่สูงที่สุดในประเทศไทย และติดอันดับหนึ่งในสิบของอาคารที่สูงที่สุดในเอเชียตะวันออกเฉียงใต้เมื่อก่อสร้างแล้วเสร็จ โดยมียอดอาคารที่ศึกษาไว้ที่ความสูง 412 เมตร อาคารดังกล่าวประกอบด้วยพื้นที่สองส่วน คือส่วนสำนักงานบริเวณโซนล่างและโซนกลางอาคาร และโรงแรมระดับ 6 ดาวที่โซนด้านบนสุดของอาคาร ปัจจุบันงานฐานรากอาคารก่อสร้างแล้วเสร็จ และโครงการยังได้รับสินเชื่อสีเขียว (Green loan) ระยะยาว วงเงิน 50,000 ล้านบาท จากธนาคารพาณิชย์ของไทย 5 แห่ง คือ ธนาคารกรุงเทพ ธนาคารกรุงไทย ธนาคารกรุงศรีอยุธยา ธนาคารกสิกรไทย และธนาคารไทยพาณิชย์ สำหรับพัฒนาโครงการ ซึ่งส่วนหนึ่งจะนำมาก่อสร้างอาคารนี้อีกด้วย แต่ยังไม่สามารถก่อสร้างต่อได้เนื่องจากพื้นที่ตั้งของอาคารบางส่วนตั้งอยู่ในเขตที่ดินที่อยู่อาศัย (สีน้ำตาล) ซึ่งมีข้อจำกัดด้านอัตราส่วนพื้นที่อาคารรวมต่อพื้นที่ดินมากกว่าพื้นที่เชิงพาณิชยกรรม (สีแดง) โดยอยู่ระหว่างรอให้กรุงเทพมหานครออกข้อบัญญัติบังคับใช้ผังเมืองรวมกรุงเทพมหานครฉบับใหม่ เพื่อเปลี่ยนพื้นที่ทั้งโครงการให้เป็นพื้นที่เชิงพาณิชยกรรมที่มีอัตราส่วนพื้นที่อาคารรวมต่อพื้นที่ดินมากที่สุด ซึ่งคาดว่าจะสามารถบังคับใช้ได้ในช่วงประมาณปี พ.ศ. 2570 โดยโครงการได้ปูพื้นเป็นเวทีชั่วคราวสำหรับพิธีเปิด และต่อมาใช้เป็นพื้นที่จัดกิจกรรมในชื่อ "แอมฟิเธียเตอร์ แอท วัน แบงค็อก พาร์ค"
* อาคาร **วัน แบงค็อก ทาวเวอร์ ทู** () หรืออาคาร O1A/H1 ตั้งอยู่บนอาคารศูนย์การค้าพาเหรด ความสูง 49 ชั้น 241 เมตร อาคารดังกล่าวประกอบด้วยพื้นที่สองส่วน คือส่วนสำนักงานบริเวณโซนล่างของอาคาร และโรงแรมเฟรเซอร์ สวีทส์ กรุงเทพ ซึ่งประกอบด้วยส่วนโรงแรมบริเวณโซนกลางอาคาร และพื้นที่ 10 ชั้นสุดท้ายโซนบนสุดของอาคารเป็นพื้นที่เซอร์วิสเซส อพาร์ตเมนต์ให้เช่า ปัจจุบันอยู่ระหว่างการก่อสร้าง คาดว่าเปิดใช้งานได้ใน พ.ศ. 2569

ปัจจุบัน วัน แบงค็อก เวิร์กเพลส เป็นที่ตั้งสำนักงานของบริษัทชั้นนำหลายบริษัท โดยกระจายอยู่ตามอาคารต่าง ๆ ดังนี้

### วัน แบงค็อก ฮอสพิทาลิตี


ไฟล์:One98 Wireless.jpg|อาคารวันเอทตี้ไนน์ ไวร์เลส (โรงแรมเดอะริทส์-คาร์ลตัน และเรสซิเดนเซส แอท วัน แบงค็อก) ทางซ้ายมือ และโรงแรมแอนดาซ วัน แบงค็อก ทางขวามือ
ไฟล์:Pathom House - One Bangkok (2024-10-26) - img 01.jpg|อาคารปฐมเฮาส์ (ซ้ายมือ) และอาคารเอททีน เซเวน (ขวามือ)


**วัน แบงค็อก ฮอสพิทาลิตี** () เป็นกลุ่มอาคารโรงแรมระดับพรีเมียมจำนวน 5 แห่ง และเซอร์วิสเซส อพาร์ทเมนต์ ดังนี้

* **โรงแรมแอนดาซ วัน แบงค็อก** ในเครือโรงแรมไฮแอท
* **โรงแรมเดอะริทส์-คาร์ลตัน กรุงเทพ** จำนวน 259 ห้อง ใช้พื้นที่ร่วมกับอาคารที่พักอาศัย วันเอทตี้ไนน์ ไวร์เลส ตั้งอยู่โซนล่างของอาคาร
* **โรงแรมเฟรเซอร์ สวีทส์ กรุงเทพฯ**
* **โรงแรมปฐมเฮาส์ เดอะ ลักชัวรี คอลเลคชัน** ในเครือโรงแรมแมริออท
* โรงแรมบนส่วนยอดในอาคารวัน แบงค็อก ทาวเวอร์
* เซอร์วิสเซส อพาร์ทเมนต์ ใน **โรงแรมเฟรเซอร์ สวีทส์ กรุงเทพฯ** ซึ่งเป็นส่วนยอดอาคารจำนวน 10 ชั้นของอาคารวัน แบงค็อก ทาวเวอร์ ทู

### วัน แบงค็อก เรสซิเดนเซส
**วัน แบงค็อก เรสซิเดนเซส** () เป็นกลุ่มอาคารชุดเพื่อการพักอาศัยแบบให้เช่า (Leasehold) ระยะเวลา 60 ปี (30+30 ปี) ตามระยะเวลาเช่าที่ดินของโครงการ มีทั้งหมด 3 แห่ง ดังนี้

*อาคารที่พักอาศัย **วันเอทตี้ไนน์ ไวร์เลส** () หรืออาคาร H3/C3A ตั้งอยู่บนอาคารศูนย์การค้าโพสต์ 1928 ตั้งตามเลขที่ตั้งของอาคาร คือเลขที่ 189 ถนนวิทยุ ใช้พื้นที่ร่วมกับโรงแรมเดอะริทส์-คาร์ลตัน กรุงเทพ ตั้งอยู่โซนบนของอาคาร
*อาคารที่พักอาศัย **เอททีนเซเวน** () หรืออาคาร C3B ตั้งอยู่บนอาคารศูนย์การค้าโพสต์ 1928 ตั้งตามเลขที่ตั้งอาคารเช่นกัน คือเลขที่ 187 ถนนวิทยุ
*อาคารที่พักอาศัยหลังที่ 3 หรืออาคาร C5 ตั้งอยู่ด้านหลังอาคารเดอะ ฟอรัม ใกล้กับอาคารวันเพาเวอร์ และสมาคมฝรั่งเศสกรุงเทพฯ ซึ่งยังมิได้เริ่มการก่อสร้างเนื่องจากอยู่ในเขตที่ดินที่อยู่อาศัย (สีน้ำตาล) เช่นเดียวกับวัน แบงค็อก ทาวเวอร์ ปัจจุบันเป็นพื้นที่นิทรรศการแสดงแนวคิดและประวัติความเป็นมาของโครงการ ในชื่อ **เดอะ พรีลูด วัน แบงค็อก** ()

### วัน แบงค็อก อาร์ดแอนด์คัลท์เจอร์


ไฟล์:Saladaeng Radio Station Plaque 20241127.jpg|หมุดเขตประกาศโบราณสถานสถานีวิทยุศาลาแดง บริเวณวัน แบงค็อก บูเลอวาร์ด
ไฟล์:The Wireless House at One Bangkok-2024-11-03.jpg|เดอะ ไวร์เลส เฮาส์ วัน แบงค็อก



**วัน แบงค็อก อาร์ดแอนด์คัลท์เจอร์** () เป็นพื้นที่สาธารณะรอบ ๆ โครงการ แบ่งเป็นดังนี้

* พื้นที่สีเขียวภายในโครงการจำนวน 50 ไร่ ซึ่งเป็นสวนสาธารณะสามแห่ง ที่ออกแบบให้เชื่อมต่อกับทั้งสวนลุมพินีและสวนป่าเบญจกิติ รวมถึงมีประติมากรรมจัดแสดงโดยรอบโครงการ ซึ่งในอนาคตจะจัดการแสดงศิลปะหมุนเวียนเพื่อให้เกิดความแปลกใหม่ด้วย คือ
** **วัน แบงค็อก พาร์ค** () จัตุรัสของเมืองรูปแบบลานโล่งที่เป็นสวนสาธารณะหลักภายในโครงการ โดยในอนาคตหลังจากวัน แบงค็อก ทาวเวอร์ สร้างเสร็จ จะมีลักษณะเป็นลานสี่เหลี่ยมอาคารล้อม ตรงกลางมีน้ำพุ และประติมากรรม 2 อย่าง คือ
*** **It is, It isn't** โดยโทนี เครก
*** **S-Curve** โดย Anish Kapoor
** **พาเหรด พาร์ค** () สวนสาธารณะขนาดย่อมบริเวณด้านหน้าอาคารพาเหรด ฝั่งถนนพระรามที่ 4 มีประติมากรรม **Zero** โดย Elemgreen & Dragset ซึ่งย้ายมาจากบริเวณท่าเรืออาคารอีสต์เอเชียติก
** **ไวร์เลส พาร์ค** () สวนสาธารณะขนาดย่อมบริเวณด้านหน้าอาคารโพสต์ 1928 และอาคารเดอะ สตอรีส์ ฝั่งถนนวิทยุ โดยภายในสวนยังมี
*** ประติมากรรม **Fly** โดย Alex Face (พัชรพล แตงรื่น) ศิลปินแนวสตรีทอาร์ตชื่อดังของไทย
*** อาคารพิพิธภัณฑ์ **[[เดอะ ไวร์เลส เฮาส์|เดอะ ไวร์เลส เฮาส์ วัน แบงค็อก]]** () อาคารที่ปฏิสังขรณ์สถานีวิทยุศาลาแดง และเสาวิทยุโทรเลขแห่งแรกของประเทศไทย มาเป็นพิพิธภัณฑ์ที่จัดแสดงประวัติศาสตร์ของที่ตั้งโครงการ รวมถึงจัดแสดงวัตถุโบราณที่ค้นพบระหว่างการทำฐานรากของอาคาร โดยย้ายฐานรากและเสาวิทยุมาจากที่ตั้งเดิมของสถานีวิทยุศาลาแดง มาอยู่บริเวณหัวมุมถนนวิทยุตามแผนของสำนักงานทรัพย์สินส่วนพระมหากษัตริย์ (ชื่อในขณะนั้น) ที่ได้รับอนุญาตกรมศิลปากรที่กำกับดูแลอาคารที่ขึ้นทะเบียนเป็นโบราณสถาน
* ถนนโดยรอบโครงการ มี 2 เส้น ดังนี้
** **วัน แบงค็อก บูเลอวาร์ด** () เป็นถนนที่เชื่อมต่อจากทางเข้าหลักของโครงการจากฝั่งถนนวิทยุ มุ่งหน้าตรงเข้าไปวนโดยรอบวัน แบงค็อก พาร์ค ซึ่งเขตทางบางส่วนในช่วงระหว่างศูนย์การค้าโพสต์ 1928 กับวัน แบงค็อก พาร์ค ซ้อนทับกับที่ตั้งของสถานีวิทยุศาลาแดงในอดีต โครงการจึงได้จัดทำหมุดเขตประกาศโบราณสถานใหม่ให้สอดคล้องกับที่ตั้งเดิม
** **วัน แบงค็อก พาร์ค เลน** () เป็นถนนที่เชื่อมต่อจากทางเข้าที่ 1 ของโครงการ เลียบซอยอรุณมักกินนอน ไปบรรจบที่ระหว่างโพสต์ 1928 และ เดอะ ฟอรัม ซึ่งบางส่วนเชื่อมต่อกับอุโมงค์เชื่อมไปยังทางพิเศษเฉลิมมหานครผ่านด่านลุมพินีที่โครงการเป็นผู้ก่อสร้างให้ อีกทั้งยังเชื่อมไปยังถนนวิทยุ ผ่านซอยอรุณมักกินนอน ซอยปลูกจิต และซอยสนามคลี โดยไม่ต้องผ่านถนนพระรามที่ 4 และแยกวิทยุได้อีกด้วย

## ดูเพิ่ม
* สถานีวิทยุศาลาแดง
* โรงเรียนเตรียมทหาร
* สนามมวยเวทีลุมพินี
* สวนลุมไนท์บาซาร์
## เชิงอรรถ
### หมายเหตุ

### อ้างอิง

## แหล่งข้อมูลอื่น

* 
* 
* 
* 



หมวดหมู่:ศูนย์การค้าที่ก่อตั้งในปี พ.ศ. 2567
หมวดหมู่:โรงแรมที่สร้างเสร็จในปี พ.ศ. 2567
หมวดหมู่:อาคารที่อยู่อาศัยที่สร้างเสร็จในปี พ.ศ. 2567
หมวดหมู่:ก่อตั้งในกรุงเทพมหานครในปี พ.ศ. 2567
หมวดหมู่:ศูนย์การค้าในเขตปทุมวัน
หมวดหมู่:ตึกระฟ้าในเขตปทุมวัน
หมวดหมู่:อาคารสำนักงานในกรุงเทพมหานคร
หมวดหมู่:อาคารชุดที่อยู่อาศัยในกรุงเทพมหานคร
หมวดหมู่:โรงแรมในเขตปทุมวัน
หมวดหมู่:สิ่งก่อสร้างของกลุ่มทีซีซี